text: Tyskland øger grænsekontrollen efter skudepisode
  14 februar 2015 kl. 22.08
  I jagten på gerningsmanden til skyderiet i København har dansk politi bedt tysk politi øge grænsekontrollen. Det skriver Ritzau.
  Efter skudattentatet i København har det tyske forbundspoliti forstærket kontrollen ved den dansk-tyske grænse, ligesom svensk politi har gjort det ved Øresundsbroens betalingsanlæg ved Lernacken og de første skånske jernbanestationer efter broen.
  Tysk politi er begyndt at overvåge trafikken ved grænseovergangene i Flensburg-området, siger en pressetalsmand hos politiet til nyhedsbureauet dpa. Grænserne mellem Danmark og Tyskland forbliver dog åbne.
  Ifølge dpa's oplysninger begyndte politiet lørdag aften at sende ekstra styrker til området. Muligvis vil der blive etableret faste kontrolposter, skriver Ritzau.
  Det er Politiets Efterretningstjeneste, der har bedt det tyske forbundspoliti om at øge håndhævelsen og eftersøgningsforanstaltninger i grænseområdet.
  
  